عاجبني اكتب موضوع وماكو شي محدد ببالي، حبيت اكتب عن الوضع العام الي دة نعيشه وتراجعت عن هاي الفكرة لان مليت منها وملينا من كلشي يذكرما بالوضع، واني اعرف حتى لو حجيت بالوضع ما راح اوصل لنتيجة ايجابية، احتمال كبير راح اوصل لنتيجة سلبية، تفكيري راح يكون سلبي واقربه منه الى التشائم الي راح يخليني اشوف الدنيا سودة وبدون الوان وهذا الشي مو حلو وما يساعد على التفائل ولا يساعد على ان اتقدم اي خطوة للامام، فموضوع العراق وما يدور في العراق ما راح اكتبه على الاقل بهذا البوست او البوستات في الايام القادمة، يعني مأجلته الى اشعار اخر وغير معلوم لحد الان، ولا اريد اكتب عن الصديقات او الاصدقاء بصورة عامة الي عرفناهم وعشنا وياهم فترة من عمرنا وصارت بيننا ذكريات حلوة ومواقف مشتركة ما نكدر ننساها تالي يضطر احدهم يسافر ويترك كلشي وراه والسبب هو الوضع اولا واخرا، ولا اريد اكتب عن الدراسة والاساليب التعجيزية الي دة يتبعوها الاساتذة ويانة بهاي الايام برغم كل الصعوبات النفسية والجسدية الي دة نعانيها كلنا من كهرباء وجو حار وحالة نفسية ما تساعدنا ان نقرأ بتركيز، وبرغم كل هذا احنة دة نحاول نقرأ وننجح، ودة نحاول نكون متفائلين ونستمر بحياتنا بأبسط واحلى صورة، ولا اريد احجي عن الازدحام الي دة نشوفه بطريق الروحة او الرجعة من والى الجامعة، ولا اريد احجي عن القلق الي يتملكني من اعرف انو بابا او ماما او حتى اختي او اني او صديق او قريب اواي شخص يهمني امره من يطلع من البيت يكون رايح على شغل او دراسة او اي مشوار، وشنو ممكن يصير بلحظة الي يكون خارج البيت، عبوة ناسفة او سيارة مفخخة او ارهابيين ومجموعات مسحلة ولا على التعيين، تقتل وتخرب وتعيث في ارض فسادا..وما اريد احجي عن الصيف ومعاناة فصل الصيف هنا لا كهرباء ولا تبريد ولا اي وسائل راحة لان كهرباء ماكو نهائيا...ومن صدك احجي اريد ابتعد عن كل هذي المواضيع قدر الامكان لان تعبنا بكل معنى الكلمة، تعبنا وهاي الكلمة ما توصف الحال الي احنة بيه، خليني اجمع شوية تفائل وحطة كدام عيني واركز عليه، احاول اتغاظه عن كل هاي الامور الي ما اريد ولا راح اريد احجي بيها ابد لان راح تشغل لي بالي وبدون اي نتيجة وبدون اي فائدة، وكل الي راح تسببه الي هو ارهاق نفسي، لا واني من نوع اتأثر واتعاطف وية اي موقف اشوفه كدامي...زين الحل شنو؟؟ والى متى؟؟ محد راح يعرف
I'm a simple girl, who like to talk too much, I live in Baghdad, trying to make my dreams come true, I have a Bachelor's degree in French language, and now I'm working in my specialization. I like to share my thoughts here with you, so keep in touch.